Min mand og jeg har været samboende i 26 år, og vi har to børn og bor i hus. Vi står i en situation, hvor det kan ende med skilsmisse. Det får min mand til at komme med alle mulige trusler i forhold til, hvad han ejer, og hvad vi ejer fællesskab. Jeg ved, at det meste skal deles ligeligt. Men for 12 år siden købte vi en veteranbil, der blev betalt med et lån i huset. Bilen er registreret i hans navn. Er det dermed hans bil, eller indgår den i bodelingen?
Jeg går ud fra, at I er gift, når du skriver, at det kan ende med skilsmisse, og du ved, at det meste af jeres ejendom skal deles ligeligt. Ugifte samlevende skal nemlig ikke dele ligeligt. De beholder, hvad de hver især ejer. Hvis I er gift og ikke har oprettet en ægtepagt med bestemmelse om særeje, har I delingsformue i jeres ægteskab. Når man har delingsformue, skal nettoformuen deles ligeligt i forbindelse med skilsmisse. I skal dermed dele værdien af alt, hvad I ejer. Det betyder, at værdien af den veteranbil, som står i din mands navn, også skal deles ligeligt mellem jer. Når I har delingsformue, er det som udgangspunkt ligegyldigt, hvordan den er betalt. Hvis veteranbilen tilhører jeres fælles formue, skal værdien indgå i bodelingen. Da veteranbilen er registreret i din mands navn alene, er det dog ham, der har førsteret til at udtage selve veteranbilen. Men det ændrer ikke på, at værdien af den skal deles. Jeg vil anbefale dig at kontakte en advokat, som kan hjælpe dig i forbindelse med bodelingen, hvis I beslutter jer for skilsmisse.